LO-forbund anklager Brenna for «korstog for å tvinge unge i jobb»
Fellesorganisasjonen (FO), fagforeningen for sosialarbeidere, anklager statsråd Tonje Brenna for å undergrave arbeidet med å inkludere flere i arbeidslivet.  Brenna ble introdusert som «vår sosialminister» da hun gjestet fagforeningens landsmøte i november. Men FO-leder Marianne Solberg kjenner seg overhodet ikke igjen i utspillet fra arbeids- og inkluderingsminister Tonje Brenna (Ap) om å få flere unge i jobb.  – Dette er kun det siste i en lang rekke uttalelser som mistenkeliggjør og stigmatiserer folk utenfor arbeidslivet, sier Solberg. I intervjuet med Aftenposten mandag sier Brenna blant annet at man må slutte med «misforstått snillhet» og i større grad stille krav om at de som kan jobbe er i jobb. – Vi trenger ikke et slags korstog for å tvinge unge i jobb. Mange ønsker seg en jobb, men får ikke muligheten. Ikke gjør dette til et moralsk spørsmål, sier Solberg. – Lytt til oss Hun er «sjokkert over måten Brenna snakker om temaet på».  – Hvis hun mente det hun sa på FOs landsmøte, bør hun lytte til sosialarbeiderne som daglig jobber for å få flere unge ut i jobb. For selv om hun tar til orde for «tydelige grep» er det ingen tiltak eller løsninger å spore i intervjuet, mener Solberg. Hun er enig med statsråden i at det er viktig at det stilles forventninger til unge. Og at voksne som kommer i kontakt med unge forteller at samfunnet trenger dem.  – Det er jo nettopp det de Nav-ansatte, sosialarbeiderne i skolegården og i de andre tjenester hun snakker om gjør. Det aller viktigste for å få flere i jobb, er nettopp å sørge for nok ansatte med rett kompetanse, nok tid til å følge opp tett og at samfunnet har tillit til den jobben de gjør. Det er ingen som syr puter her. – Hadde Brenna brukt like mye energi på dette, som hun gjør på å lage storm i et vannglass, er vi sikre på at vi hadde fått flere unge ut i jobb, sier Solberg. – Press mot småbarnsforeldre Brenna får også skyts fra den andre siden. KrF-leder Olaug Bollestad reagerer mot «heltidskjøret og frykter dette bare vil forsterke presset på småbarnsforeldre». Brenna sier i intervjuet at hun er urolig for en ny jobbkultur der mye handler om å stille krav, blant annet om retten til å jobbe redusert. – Hvis vi forventer at alle skal jobbe hvert minutt de kan, så må vi gjøre det forenlig med å kunne få barn. Brennas arbeidslinje er ikke bærekraftig for småbarnsforeldre, sier Bollestad.  Ifølge KrF-lederen funker det ikke for alle hvis foreldre skal stå i full jobb når barna er små.  – Det vi oppnår med Brennas pisk, er flere utbrente småbarnsforeldre og barnehageslitne småunger. Å legge til rette for at én forelder kan gå ned i stilling i småbarnsperioden ruinerer ikke velferdsstaten, men kan derimot bidra til at foreldre klarer å stå i full jobb resten av løpet, mener Bollestad.
Fagforeningen Fellesorganisasjonen kritiserer statsråd Tonje Brenna for å undergrave inkluderingsarbeidet.  Brenna foreslår strengere krav for å få unge i jobb, noe FO-leder Marianne Solberg mener er stigmatiserende. KrF-leder Olaug Bollestad kritiserer Brenna for å øke presset på småbarnsforeldre med heltidskrav.